OnePlus udvider sit univers: Fem nye produkter og pop-up event i København

Den kinesiske techproducent OnePlus har netop annonceret, at fem nye produkter lanceres den 8. juli – og kort efter går startskuddet for en europæisk pop-up tour, der også bringer virksomheden til København.

To nye smartphones i mellemklassen, OnePlus Nord 5 og Nord CE5, er blandt nyhederne, ligesom vi også får en ny tablet, nye trådløse earbuds og en mindre version af det eksisterende smartwatch.

Den største nyhed er OnePlus Nord 5 – en smartphone, der sigter efter gamere og andre, der vil have høj ydelse uden at betale flagskibspriser. For første gang har en mobil i Nord-serien fået en Snapdragon 8-chip, nærmere bestemt 8s Gen 3. Det betyder, at der er kræfter nok til fx at spille Call of Duty Mobile med op til 144 billeder i sekundet – ifølge OnePlus selv.

Mobilen har også fået et særligt kølesystem, der skal holde ydelsen stabil under pres. Det bygger på samme teknologi, der bruges i OnePlus 13-serien.

Trådløs lyd med lav latenstid

Samtidig introduceres OnePlus Buds 4 – et sæt trådløse øretelefoner med fokus på lydkvalitet og lav forsinkelse i Game Mode. Her loves en latenstid på ned til 47 millisekunder. Buds 4 kommer i farverne Zen Green og Storm Gray.

OnePlus Watch 3 har fået et lillebror: En 43 mm-version til dem, der foretrækker et mere diskret ur, men stadig vil have adgang til GPS, sundhedstracking og lang batteritid. Uret lanceres i sølvfarven “Silver Steel”.

OnePlus Pad Lite bliver et billigere alternativ til den nyligt lancerede OnePlus Pad 3. Den henvender sig til brugere, der søger en tablet til let arbejde og underholdning, og lanceres i farven Aero Blue.

Pop-up event i København

Alle fem produkter kan opleves live, når OnePlus holder pop-up event i København den 11. juli. Hvad der præcis sker, er endnu ikke afsløret, men arrangementet bliver en del af OnePlus Summer Launch-touren, som også besøger Helsinki, London, Antwerpen, Paris, Warszawa og Madrid.

Ifølge OnePlus bliver der mulighed for at prøve produkterne før de kommer i handlen – og fans kan forvente flere detaljer om eventet på virksomhedens sociale medier i den kommende tid.

OnePlus udvider sit univers: Fem nye produkter og pop-up event i København